S-95/2010

Mál þetta, sem var dómtekið 26. þ.m., höfðaði sýslumaðurinn á Húsavík hér fyrir dómi 25. febrúar sl. á hendur X;

„fyrir eftirtalin brot framin á árinu 2009:

I.

Líkamsárás, með því að hafa aðfaranótt sunnudagsins 26. júlí, framan við veitingastaðinn Gamla Bauk við Húsavíkurhöfn, slegið [A], hnefahöggi í andlitið með þeim afleiðingum að hann hlaut bólgu og eymsli í vinstra kinnbein, auk tognunar á kjálka.

Þetta telst varða við 1. mgr. 217. gr. almennra hegningarlaga nr. 19, 1940, sbr. 10. gr. laga nr. 20, 1981 og 110. gr. l. nr. 82, 1998.

II.

Umferðarlagabrot og brot gegn lögreglulögum, með því að hafa laugardaginn 7. nóvember, ekið bifreiðinni VV-065 undir áhrifum áfengis (vínandamagn í blóði 0,88‰) frá Kópaskeri og suður Norðausturveg, með allt að 194 km hraða á klst. þar sem hámarkshraði er 90 km/klst., en 70 km/klst. á vegarkafla um Lund í Öxarfirði, án þess að hafa ökuskírteini meðferðis og án þess að virða ítrekuð stöðvunarmerki lögreglu, en ákærði ók alls um 16 km leið uns hann ók bifreiðinni útaf veginum við gatnamót Norðausturvegar og Dettifossvegar eystri.

Þetta telst varða við 1. mgr. 4. gr., 5. gr., 2. og 4. mgr. 37. gr., 45. gr. og 1. mgr. 48. gr., sbr. 1. mgr. 100. gr. umferðarlaga nr. 50/1987, og 19. gr., sbr. 41. gr., lögreglulaga nr. 90/1996.

Þess er krafist að ákærði verði dæmdur til refsingar og til sviptingar ökuréttar skv. 1. mgr. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006. Jafnframt er gerð krafa um greiðslu sakarkostnaðar.“

Ákærði hefur komið fyrir dóm og játað sök. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákæru er lýst og þar er rétt heimfærð til laga, þó þannig að brot hans gegn 45. gr. umferðarlaga varðar við 1. mgr., sbr. 2. mgr. þess ákvæðis.

Ákærði kvaðst vilja taka fram hvað varðar sakargiftir um líkamsárás í I. kafla ákæru, að hún hefði átt sér aðdraganda með því að brotaþoli hefði áreitt ákærða og félaga hans og tekið harkalega í föt félaga hans. Kvaðst ákæruvaldið fallast á að málið verði dæmt með tilliti til lýsingar ákærða á þessum aðdraganda, án þess að frekari sönnunarfærsla færi fram. Með þetta í huga þykir verða lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88, 2008 og litið til lokamálsliðar 3. mgr. 218. gr. b almennra hegningarlaga, sbr. 4. gr. laga nr. 83, 2005, við ákvörðun refsingar. Að því gættu þykir mega ákveða að refsing ákærða fari ekki fram úr sektum.

Ákærði hefur ekki fyrr sætt refsingum. Refsingu hans ber að tiltaka eftir reglum 77. gr. almennra hegningarlaga nr. 19, 1940. Ákveðst hún 250.000 króna sekt til ríkissjóðs, sem ákærði skal greiða innan fjögurra vikna frá birtingu þessa dóms að telja, en sæta ella fangelsi í 18 daga. Ákærði hefur gerst sekur um mjög vítaverðan akstur vélknúins ökutækis. Ber að svipta hann rétti til að stjórna slíku ökutæki, sbr. 101. gr. umferðarlaga nr. 50, 1987 með áorðnum breytingum, sbr. einnig 1. mgr. 102. gr. sömu laga. Sýslumaðurinn á Húsavík svipti ákærða ökurétti til bráðabirgða þann 8. nóvember 2009. Ákærði verður sviptur ökurétti í 12 mánuði frá þeim degi að telja, sbr. 2. mgr. 103. gr. umferðarlaga. Þá verður hann dæmdur til að greiða sakarkostnað, 31.030 krónur, samkvæmt framlögðu yfirliti.

Dóm þennan kveður upp E-kk-nf S-kk-nf, héraðsdómari.

D Ó M S O R Ð :

Ákærði, X, greiði 250.000 krónur í sekt til ríkissjóðs, innan fjögurra vikna frá birtingu þessa dóms að telja, en sæti ella fangelsi í 18 daga.

Ákærði er sviptur ökurétti í 12 mánuði frá 8. nóvember 2009 að telja.

Ákærði greiði 31.030 krónur í sakarkostnað.